Valke ontken klopjag is oor Zuma-spioenasiebande | Maroela Media
“Ek kan bevestig dat ons ‘n wettige lasbrief bekom het om slegs een personeellid se huis te deursoek,” het kapt. Paul Ramaloko, woordvoerder van die Valke, gesê.
“Die soektog was na aanleiding van inligting wat ons ontvang het oor bewerings van korrupsie … dit het niks te doen met die spioenasiebande nie.”
Die Mail & Guardian berig dat daar ure voor president Jacob Zuma se aankondiging van ‘n ondersoek na Mxolisi Nxasana, hoof van die NVG, klopjagte by die huise van verskeie NVG-personeellede was.
Volgens die berig was die klopjagte, wat verlede week Vrydag plaasgevind het, ‘n soektog na die omstrede Zuma-spioenasiebande.
Die spioenasiebande, transkripsies en ander dokumente hou verband met ‘n besluit deur die NVG in 2009 om korrupsieaanklagte teen Zuma te laat vaar.
Dit het verlede maand aan die lig gekom dat Jeff Radebe, voormalige minister van justisie, vir Nxasana gevra het om te bedank aangesien hy glo nie genoem het dat hy in 1985 van moord aangekla en vrygespreek is nie.
Volgens die Mail & Guardian was die klopjag ‘n “paniekerige poging” deur Nxasana om die opnames te kry voor hy deur Zuma geskors word. – Sapa